ועדת הכלכלה, כנסת 16, פרוטוקול מספר 327, 2004-12-20 11:00

איתן כבל: בוקר טוב.

איתן כבל: יש כאן מכתב של השר דני נווה: הנדון: תקנות הגבלת הפרסומת והשיווק של מוצרי טבק (צורת הצגתה של הודעה), התשס"ה – 2004.

איתן כבל: על פי התיקון האחרון לחוק הגבלת הפרסומת והשיווק של מוצרי טבק שהתפרסם ביום 12.8.04 אשר קובע איסור מכירת מוצרי טבק לקטינים, בעל עסק שבו מוכרים מוצרי טבק יציג במקום בולט בעסקו הודעה בה מפורטות ההוראות הרלוונטיות של החוק, בצורה שקבע שר הבריאות.

איתן כבל: רצ"ב הצעת תקנות לצורך הסדרת השלט כאמור.

איתן כבל: אודה לך על אישור ועדת הכלכלה להצעת התקנות לפי סעיף 21א(א) לחוק יסוד: הכנסת וסעיף 2(ב) לחוק העונשין, התשל"ז – 1977.

איתן כבל: בברכה, דני נוה.

איתן כבל: התקנות מונחות לפניכם?

דוד טל: כן.

איתן כבל: יש למישהו הסתייגויות?

דוד טל: כן.

איתן כבל: משרד הבריאות, בבקשה.

חנה פלג: אני לא מבינה בדיוק מה אני צריכה להציג.

אתי בנדלר: מה אתם רוצים שהוועדה תאשר?

חנה פלג: את הגרפיקה של התקנות, ומה שאנחנו מבקשים שיהיה כתוב על השלט.

אתי בנדלר: הנוסח שאתם מכתיבים באזהרות, מה קורה אם תהיה סטייה ממנו?

אתי בנדלר: הטריד אותי כשקראתי את נוסח הסעיף המסמיך בחוק; סעיף 8 (א) רבה לחוק הגבלת הפרסומת והשיווק של מוצרי טבק התשמ"ג – 1983 סעיף קטן ג': "בעל עסק שבו מוכרים מוצרי טבק יציג במקום בולט בעסקו בצורה שקבע שר הבריאות" - זאת אומרת מתייחסים כאן, למיטב הבנתי, לצורת הצגת השלט – "הודעה המפרטת את הוראות סעיפים קטנים (א) ו- (ב).

אתי בנדלר: א' אומר שלא יימכר מוצר טבק לקטין ו-ב' אומר שבעל עסק או מי שעובד בעסק רשאי לדרוש מאדם המבקש שיספקו לו מוצר טבק, שיציג לו תעודה שבה ניתן לוודא את הזכות.

אתי בנדלר: עקרונית צריך להציג שלט שבו ייאמר מה שנאמר בסעיף קטן (א) ו- (ב); אבל לא כופים עליו כאן בדיוק את הנוסח המדויק.

אתי בנדלר: כאן באות התקנות וקובעות את הנוסח המדויק, ואני לא בטוחה שזה בגדר הסמכות של השר במסגרת התקנת התקנות כי ההסמכה היא, כאמור, לגבי צורת הצגת השלט, לא לגבי הצבעים דווקא.

דוד טל: רציתי לשאול לגבי הצבעים.

דוד טל: כחול-לבן זה צבע פנטסטי, אבל רקע לבן ולא רקע כחול?

דוד טל: איך זה נקבע שזה יהיה כחול עם כיתוב שחור?

חנה פלג: אין לנו כחול.

דוד טל: סתם, השאלה היא למה לא רקע כחול.

חנה פלג: היו לנו כבר אזהרות בצבעים האלה על קופסות הסיגריות, וחשבנו לעשות משהו תואם ולקחנו בדיוק את הצבעים שעל קופסות הסיגריות והתאמנו את זה לשלט.

איתן כבל: היועצת המשפטית בעצם מסבה את תשומת הלב למקרה שמישהו בפיצוחייה בראש העין מחליט שהשלט לא תואם את הצבעים שמוצגים בתקנות.

דוד טל: הוא יעשה את זה על רקע כחול, ולא על רקע לבן, למשל.

דוד טל: האם הוא יעבור על החוק?

איתן כבל: זאת בדיוק השאלה שלי.

דוד טל: תפעילו סנקציה נוראה?

חנה פלג: במקרה הזה אנחנו רוצים שזה יהיה בדיוק בצבעים שאנחנו קבענו.

איתן כבל: זה שאתם רוצים זה יפה, השאלה האם בסמכותכם לרצות.

אילנה מישר: אנחנו שקלנו את הנושא הזה לפני שהתקנו את הנוסח, והוא גם עבר למשרד המשפטים לאישור הנוסח כמקובל מכוח חקיקת משנה.

אילנה מישר: לפני תיקון החוק דיברנו, למשל, כשקבענו את סמכותו של השר האם הסמכות הזאת מחייבת אותו להעתיק את השלט במלל שבסעיפים א' ו- ב', וחשבנו אפילו לשנות את הנוסח לפני שהחוק חוקק כדי לחדד את הנושא.

אילנה מישר: אמרו לנו שהכוונה היא לא שהוא צריך להעתיק.

לאה ורון: מי זה "אמרו לנו"?

אילנה מישר: משרד המשפטים.

איתן כבל: אבל זה עדיין לא עונה על השאלה שהיועצת המשפטית הציגה כאן.

אתי בנדלר: אני אחזור על זה: סעיף קטן ג' שהוא מקור הסמכות שלכם קובע: "בעל עסק שבו מוכרים מוצרי טבק יציג במקום בולט בעסקו, בצורה שקבע שר הבריאות, הודעה המפרטת את הוראות סעיפים קטנים (א) ו- (ב)".

אתי בנדלר: דהיינו, אם אני מבינה את נוסח הסעיף הצורה מתייחסת לצורת ההצגה של ההודעה.

אתי בנדלר: אני לא בטוחה שזה מאפשר קביעת צבעים וכיוצא בזה, אני בספק בעניין הזה.

אילנה מישר: יכול להיות שהמילה "צורה" היא לא מילה חד-משמעית.

אתי בנדלר: אני משתדלת לא להיות מדי פורמליסטית, ואני יודעת שהיום הנטייה בבתי המשפט היא לא להיתלות בכל מילה בדקדקנות וללכת יותר בכיוון של תכלית החוק, אבל החוק הזה תוקן ממש לאחרונה; סעיף 9 הסמוך לו שדן בנוסח האזהרה על גבי מוצרי טבק קובע את המלל המדויק, קובע את גודל האותיות: "האזהרה תהיה בעברית ובאותיות "פרנקריהל" 8 נקודות דפוס שחור ברורות וקריאות; המילה "אזהרה" תודגש על ידי קו מתחתיה".

אתי בנדלר: ובסעיף קטן ג' יש הסמכה מפורשת לשנות ולעשות ולקבוע את הגודל המזערי של האותיות, לקבוע הוראות בדבר מיקום האזהרות, עיצובן, צורתן ואופן החלפתן וכיוצא באלה.

אתי בנדלר: נכון שכאן הנוסח מאוד מפורט בסעיף קטן 9.

לאה ורון: גם על הנוסח המפורט הזה היו מחלוקות.

אתי בנדלר: דווקא בגלל סמיכות הסעיפים ובגלל מבנה המשפט, אני חושבת שגם אם מותחים את המילה "צורתה" בסעיף המסמיך אפשר למתוח על זה בצורה מוגבלת מסוימת.

אתי בנדלר: אני לא בטוחה שזה מגיע עד כדי צבע האותיות, למשל.

נאוה ענבר: את האזהרות על קופסות הסיגריות מייצרות 5-6 חברות שמייצרות מוצרי טבק, אבל את השלטים האלה יצטרכו לייצר 6,000 פיצוציות ברחבי הארץ, אז צריך לתת להם מסגרת כלשהי, אי-אפשר שמחר יעשו גרפיטי ומחרתיים סגול וורוד.

איתן כבל: גם אני כלא משפטן מבין בדיוק את הנקודה; את נכנסת עכשיו לעניינים שהיועצת המשפטית לא נוגעת בהם, ואין ויכוח על השאלה.

איתן כבל: יש כאן שאלה פשוטה, בסיסית, האם על-פי החוק שתוקן רק לאחרונה בסעיפים 4, 5 כפי שמסבים את תשומת לבי, הסמכות נתונה בידי השר לקבוע את הדברים האלה, ומה יקרה אם מחר מישהו מהפיצוצייה במקום כלשהו יכתוב באדום, בשחור או בכחול על רקע שחור.

איתן כבל: האם יש למישהו סמכות לומר לו "סליחה".

איתן כבל: על זה אנחנו לא מקבלים תשובה עדיין.

אילנה מישר: סעיף 9 לא היה באותו זמן, אבל שם לגבי אריזות של מוצרי טבק כל דבר קטן הוא מאוד חשוב, ויש לו השלכות חמורות, והיה לנו צורך להיכנס בו לכל ההשתמעויות כשמדברים על צורה ועל עיצוב ומילים.

אילנה מישר: כאן זה התחיל כתיקון לחוק העונשין והיה העתק של מה שהיה בחוק העונשין לגבי מכירת אלכוהול; היו כבר תקנות קיימות לגבי מכירת מוצרי אלכוהול ופחות או יותר העתקנו את הצעת הנוסח משם.

אילנה מישר: גם שם נכנסו לעניין הצבע וכתוב שם "לבן" ו"שחור", ולא אמרו "אדום".

אילנה מישר: במשך 10 שנים אף אחד לא עקף את הסמכות הזאת, אז ראינו ששלט הוא לא דבר רגיש כמו אריזת טבק שבה הסמכות קיימת, ובגלל זה לא התעקשנו בעת חקיקת החוק להכניס.

אברהם בירנבאום: חוק לא נבון גורר תקנות מטופשות.

אברהם בירנבאום: עקרונית ארגוני הסוחרים בישראל לא מתנגדים לתליית שלט, שהרי תליית שלט רק תרחיק מהם פקחים למיניהם, אבל לא תתרום דבר ליישום החוק.

אברהם בירנבאום: נשאלת השאלה קודם כל מי יעשה את השלטים האלה; אם מישהו מצפה שסוחרי מכולת שמרביתם זקנים, קשי יום בשכונות יתקינו לעצמם שלטים כאלה, הוא שוגה.

אברהם בירנבאום: אני מציע לחייב את הספקים של צורכי העישון לחנויות המכולת.

אברהם בירנבאום: כלומר בשלב הראשון יצרני הסיגריות והיבואנים ייצרו את השלטים, והם יספקו את זה לכל נקודות המכירה.

אברהם בירנבאום: כלומר בתקנות יהיה כתוב שהם חייבים - -

דוד טל: מה קורה אם כל אחד הוא נציג חברה אחרת?

דוד טל: כל אחד יגיד שהאחר יעשה את השלט.

אברהם בירנבאום: כל אחד יהיה חייב.

אברהם בירנבאום: סוחר המכולת עצמו לא ירצה לעשות מעצמו, אין לו מקום.

איתן כבל: מר בירנבאום, אני נתבקשתי על-ידי ידידי וחברי הטוב שלום שמחון, שכידוע עומד בראש הוועדה, לדון היום על תקנות הגבלת הפרסומות והשיווק, ואין לי כוונות לעשות מחטפים ולעסוק בחקיקה כשהוא לא נמצא כאן.

אברהם בירנבאום: אל תצפו שסוחר המכולת הממוצע יתקין לעצמו שלט.

אתי בנדלר: הוא יהיה עבריין.

אברהם בירנבאום: אז הוא יהיה עבריין.

אברהם בירנבאום: גם היום הוא עבריין בנושא של מכירת משקאות משכרים.

אברהם בירנבאום: הפכתם אותם לעבריינים, מה לעשות?

אברהם בירנבאום: סוחרי המכולת הרי לא יעשו שלטים, אז יחייבו - -

נאוה ענבר: רעיון יצירתי, אך בלתי ישים.

אברהם בירנבאום: --או שיחייבו את משרד הבריאות לספק לכל העוסקים במכירת צורכי עישון - -

אתי בנדלר: היושב ראש ניסה לרמוז לך שצריך להגיש הצעת חוק לעניין הזה.

איתן כבל: לא בדיון הזה.

אברהם בירנבאום: דבר שני, לסוחרי המכולת השכונתיים אין מקום לשלטים בגודל כזה.

איתן כבל: אל תגזים, הם לא עושים את זה בצינוק.

איתן כבל: בכל זאת הם צריכים מקום לשים כמה דברים.

אברהם בירנבאום: איפה?

אברהם בירנבאום: מתי ראית בראש העין מכולת?

איתן כבל: כל יום אני רואה.

אברהם בירנבאום: סוחר מכולת קטן או מינימרקט יותר גדול?

איתן כבל: כן.

איתן כבל: מכולת במתכונת שאני מכיר מילדות.

אברהם בירנבאום: מה השטח?

איתן כבל: הוא מוכר שמן ומוצרי יסוד בסיסיים.

אברהם בירנבאום: אז איפה הוא ישים את זה?

אברהם בירנבאום: יש לו שולחן שיש עליו מוצרים, מאחוריו יש לו מוצרים- -

איתן כבל: מר בירנבאום, אני מבטיח לך דבר אחד: אתה איש נבון, אני חושב שתשקיע מחשבה בדברים אחרים.

אברהם בירנבאום: אני מציע שהשלט יהיה מדבקה שתודבק על גב הקופה הרושמת, ולא שלט גדול יותר כי פשוט אין לסוחרי מכולת רבים – לא כולם – מקום להציג שלט ענק שכזה שיסתיר את הטובין שהם מוכרים.

איתן כבל: אנחנו לא רואים בזה שום בעיה.

אברהם בירנבאום: ---

איתן כבל: מר בירנבאום, את העניינים האחרים – לא פה.

איתן כבל: אני אומר לכם שלמרבית סוחרי המכולת אין מקום להציב שלט בגודל של 40x50 סנטימטר.

איתן כבל: בסדר.

איתן כבל: זה לא יום לימודים ארוך.

עמוס האוזנר: בעניין ההסתייגות מהצבע, אני חושב שהבעיה הזאת התעוררה כבר בתקנות לגבי הגבלת עישון במקומות ציבוריים - ותתקן אותי היועצת המשפטית אם אני טועה - ושם נתנו סמכות למי שמעוניין בשלט שסוטה מהתקנות בדברים לא מהותיים שהוא יכול לבקש אישור לזה.

עמוס האוזנר: נדמה לי שהכניסו לפני שנתיים הוראה כזאת.

עמוס האוזנר: זאת תהיה פשרה הוגנת בין מה שכתוב פה לבין החששות שהועלו כאן, שמי שמפריע לו ורוצה סטייה, יפנה ויוכלו לאשר לו משהו שונה קצת מהתקנות.

עמוס האוזנר: אברהם בירנבאום: אל מי?

עמוס האוזנר: למשרד הבריאות.

אברהם בירנבאום: אתה חושב שבעל המכולת הממוצע יודע לכתוב מכתבים?

עמוס האוזנר: כן, הוא יודע.

עמוס האוזנר: מר בירנבאום, אתה תכתוב בשבילם.

אברהם בירנבאום: הוא לא יודע ולא יכתוב.

איתן כבל: הבנו.

איתן כבל: בבקשה.

יאיר קורח: אני יושב ראש התאחדות הסוחרים.

יאיר קורח: אני חושב שיש פה יוזמה ברוכה של התקנה הזאת.

יאיר קורח: כמו שאני מכיר את הסוחרים בכל רחבי הארץ ישתפו פעולה בנושא הזה.

יאיר קורח: אין שום סיבה לא לייצר שלט כזה, ואם יבואו יצרני הסיגריות ויציעו לייצר בשבילם את השלט הזה לפי התקנים במסגרת האספקה, זה יהיה בסדר.

יאיר קורח: צריך לברך על היוזמה הזאת, זאת יוזמה משלימה.

יאיר קורח: אולי קצת לתקן אותה ולהגיד רקע בהיר במקום רקע לבן - -

איתן כבל: לא ניכנס לזה.

יאיר קורח: הבעיות האמיתיות שלנו זה לא הנושא הזה של השלט הזה; יש לנו בעיות גדולות ועצומות בנושאים אחרים, והוועדה צריכה להתייחס אליהם.

איתן כבל: אני רוצה להתייחס לעניין בשתי זוויות: קודם כל אני מתייחס למה שאמרה היועצת המשפטית.

איתן כבל: אני מניח שיכולה להיות בעייתיות במה שאת מציגה, אבל יחד עם זה אני אומר שזה לא מה שישבור את זה; כשתצא התקנה ותקבע שצריך לעשות שלט יש ההיגיון הקולקטיבי וזה יסתדר.

איתן כבל: אבל יחד עם זאת יש לי כאן בעיה בכל-זאת – ומנהלת הוועדה הסבה את תשומת לבי – וזה נכון:

איתן כבל: התקנות מדגישות שהשלט הזה צריך להיות באזור הקופה.

איתן כבל: יש כבר השלט של משקאות חריפים, ואין מכולת שלא מוכרת ארק גם אם הוא זול – זה כבר משקה חריף.

איתן כבל: פה כתוב: "יוצג במקום בולט לעין באזור הקופה".

איתן כבל: נו, באמת, עוד לא ראיתי קופה רושמת שהיא למעלה במקום בולט, ויחד עם האלכוהול זה כבר מטר.

איתן כבל: לדעתי, צריך להיכתב "מקום בולט לעין" בלי שום תוספת.

איתן כבל: לאחד מקום בולט לעין הוא ליד הקופה, ולאחר "מקום בולט לעין" הוא בקיר המערבי וכן הלאה.

איתן כבל: זאת גזרה שהציבור לא יוכל לעמוד בה, והיא עלולה לפגוע אפילו בכוונתנו, כי כשאומרים "במקום שלא יהיה מוסתר, ולא יוסתר על-ידי חפץ אחר" הגדרת שזה חייב להיות במקום שרואים את זה.

איתן כבל: אני אומר לכם, אם זה ליד הקופה השלט יוזז כל פעם כשיבוא קונה, וזה לא מן העניין.

יאיר קורח: צריך לזכור שזה בסך הכול שלט, ובעל המכולת- -

איתן כבל: הבנתי את מה שאתה אומר, אבל לפי מה שכתוב פה, אם פקח נכנס למכולת ורואה שהשלט לא תלוי במקום סמוך לקופה - -

יאיר קורח: אתה צודק, אני אתך.

איתן כבל: אני לא רוצה רק לצדוק, אני רוצה לתקן תקנות שיהיו ישימות.

אילנה מישר: אנחנו מאוד רוצים שזה יהיה ישים, אבל בחרנו באזור הקופה כדי שזה יהיה גמיש.

אילנה מישר: לכן אמרנו "באזור" ולא ממש ליד הקופה משום שיש גם חנות מכולת- -

איתן כבל: אף אחד לא יתחיל למדוד האם האזור הוא 10 סנטימטר מהקופה, האם זה 30 סנטימטר מעל הקופה על הקיר הזה, ואם הוא שם את הקופה בדיוק באמצע השולחן.

לאה ורון: עורכת הדין מישר, אני מזמינה אותך להיפר-מרקט ברחוב הדישון; אין שם שום קיר סביב הקופה, היא פשוט עומדת ביציאה, והקירות של ההיפר-מרקט זה מעטפת הבניין.

לאה ורון: אז מה זה נקרא "בסמוך לקופה"?

לאה ורון: זה מאוד רחוק מהקופה.

אילנה מישר: אמרנו "באזור", ואנחנו רצינו שזה יהיה במרחק של מטר או שני מטר מהקופה כי אם השטח ריק ומיועד לעגלות זה נראה מתאים.

אילנה מישר: אנחנו לא רוצים שהשלט יהיה במקום בולט בצד האחורי ליד המחסן, ולכן כתבנו "באזור הקופה", באזור המורחב של הקופה, לא ממש לידה, אבל בחלק הקדמי של החנות.

איתן כבל: הבנתי.

איתן כבל: אבל צריך להבהיר יותר את העניין שנקרא "אזור הקופה".

איתן כבל: יכול להיות שפקח שלא ישב כאן בוועדה וקם באותו יום על רגל שמאל יגדיר "אזור" כאזור אחר.

איתן כבל: אני מבין את מה שאת אומרת, כי סיגריות מוכרים בקופה, ובסופרמרקטים ודאי מוכרים את זה בקופה.

איתן אביבי: שינפיקו להם מדבקות סטנדרטיות שיודבקו על גב הקופה מול הקהל.

איתן אביבי: זו בעיה קטנה ולא משמעותית, ואנחנו לא נגד שום דבר.

איתן כבל: אבל אתה שוכח דבר אחד: הגדרנו גודל, נכון?

איתן כבל: כשנכנסים לסופרמרקט בראש העין יש בו 10 עמדות, ובכל עמדה מוכרים סיגריות.

איתן כבל: איפה ישימו את השלט הזה?

אברהם בירנבאום: אפשר לכתוב "בכל קופה רושמת", זה דבר נבון.

איתן כבל: את מבינה למה אני מתכוון?

איתן כבל: יש מה שנקרא "השכל הישר"- -

אתי בנדלר: לא היה לי ספק בכלל שהם בדקו את העניין, אבל חשבתי שראוי להביא את זה לתשומת לב הוועדה, שהדברים יירשמו, ואם הם מרגישים שהם יוכלו להתמודד עם טענה כזאת – בבקשה.

אילנה מישר: אם זה נראה בעייתי, אנחנו נסכים למחוק את המילים "באזור הקופה".

איתן כבל: השלט הוא לא בשביל הילד בן ה- 17 שמגיע לקנות, אלא בשביל בעל המכולת שלא ימכור.

איתן כבל: אני בטוח שאף אחד לא יעצור ילד בן 16 שבא לקנות סיגריות.

עמוס האוזנר: העברה היא על המוכר.

איתן כבל: הוא אשר אני אומר.

איתן כבל: כשחושבים על זה במושגים האלה, מה זה משנה?

איתן כבל: הקופאית בסופרמרקט צריכה לחשוש כל הזמן שיכניסו אותה לבית-סוהר, אז היא לא תמכור?

איתן כבל: זה אקט שמייצר אווירה.

איתן כבל: לכן אני אומר שזה בסדר; אני גם עושה חקיקה כזאת ותקנות שמנסות לייצר סוג של אווירה בציבור כדי שאולי בבוא היום אף אחד לא יעשן עוד, ולא בגלל השלט.

איתן כבל: מי קורא את התקנות?

אילנה מישר: (הקראה) תקנות הגבלת הפרסומת והשיווק של מוצרי טבק (צורת הצגתה של הודעה), תשס"ה – 2004.

אילנה מישר: בתוקף סמכותי לפי סעיף 8א(ג) לחוק הגבלת הפרסומת והשיווק של מוצרי טבק, התשמ"ג – 1983 (להלן – החוק), ובאישור ועדת הכלכלה של הכנסת לפי סעיף 21א(א) לחוק יסוד: הכנסת וסעיף 2 (ב) לחוק העונשין, התשל"ז – 1977, אני מתקין תקנות אלה: צורת 1.

אילנה מישר: הודעה כאמור בסעיף 8א(ג) לחוק תוצג בשלט שנוסחו וצורתו כאמור בתוספת, הצגתה ושנתקיימו בו כל אלה: של (1) הוא יוצג במקום בולט לעין באזור הקופה, ולא יוסתר על ידי חפץ אחר; הודעה (2) מידותיו יהיו 50 x 40 סנטימטרים; (3) הוא יהיה עשוי מחומר קשיח, למעט קרטון; (4) צבעיו יהיו אלה: הרקע – לבן; האותיות – שחור; הסמל – אדום, לבן ושחור.

אילנה מישר: (5) אותיות הכותרת "מכירת סיגריות וכל מוצר טבק אסור מתחת לגיל 18" יהיו בגופן "נרקיס בלוק שמן" - -

אתי בנדלר: למה צריכים את סוג הגופן לעניין הזה?

אילנה מישר: לצורך אחידות השלט.

אילנה מישר: מי שהולך לגרפיקאי יגיד לו שאלה הפונטים, וכך יקל עליו.

אתי בנדלר: כל עוד זה Guide-Lines זה בסדר גמור; כשאת לא מציעה הצעה שסטייה שאין בה ממש לא תיחשב עברה צריכים הוראה שתרכך את העניין.

אתי בנדלר: זה ממש לא "צורת הצגתה", יש גבול עד כמה אפשר למתוח את החיובים.

אתי בנדלר: ואם זה יהיה באותיות David או "נרקיס בלוק רזה ולא בלוק שמן?

אילנה מישר: לפחות הגודל חשוב.

איתן כבל: כשמגדירים את הגודל זה בסדר.

אילנה מישר: או דומה לו.

איתן כבל: או דומה לו, כן.

אילנה מישר: (הקראה) (5) אותיות הכותרת "מכירת סיגריות וכל מוצר טבק אסור מתחת לגיל 18" יהיו בגופן "נרקיס בלוק שמן" או דומה לו בגודל 67.7 נקודת דפוס; יתר המילים יהיו בגופן "נרקיס בלוק רגיל" או דומה לו, בגודל 21.2 נקודות דפוס1 (6) השלט ייקבע בגובה שלא יפחת מ- 1.90 מטרים ולא יעלה על 2.20 מטרים מן הרצפה.

אברהם בירנבאום: למה?

נאוה ענבר: כדי שלא תתלה על התקרה או על הקופה.

אברהם בירנבאום: אבל זה צריך להיות במקום בולט.

אילנה מישר: זה בדיוק הגובה שקבוע לגבי השלט של מכירת אלכוהול.

אילנה מישר: משם העתקנו את הגובה.

אילנה מישר: (הקראה) תחילה 2.

אילנה מישר: תחילתן של תקנות אלה חודש מיום פרסומן.

איתן כבל: לי למשל תהיה בעיה עם הגובה.

אברהם בירנבאום: אדוני היושב ראש, אני מציע למחוק את סעיף קטן (6)- -

איתן כבל: כשכותבים "במקום בולט" כשנקודת ההנחה היא שהפקח לא יעצור את הנער בן ה- 16, אלא הוא יצטרך לעצור את המוכר, אז להגיד לו "לא יפחת על 1.90 מטרים ולא יעלה על 2.20 מטרים" זה מוגזם; מנמלה עושים עדר פילים.

איתן כבל: השלט צריך להיות במקום בולט, האותיות מודגשות בגופן כלשהו.

איתן כבל: המהות היא חשובה, ולא צריך להיסחף עם זה.

אברהם בירנבאום: גם בחוק הגנת הצרכן כשמדובר על הצגת מחירים ועל מכירה מיוחדת, כמו מכירת "סוף עונה", מדובר על "בצורה בולטת".

איתן כבל: העניין ברור.

אברהם בירנבאום: אם אתם רוצים שיהיו שלטים, משרד הבריאות צריך לדאוג להפצתם.

איתן כבל: אני מציע שתמצא פה חברי כנסת שיהיה מוכן להניח הצעת חוק בעניין.

אברהם בירנבאום: אי-אפשר להכניס את זה לתקנות?

איתן כבל: לא.

אברהם בירנבאום: אז שהוועדה תקבל החלטה ממליצה.

איתן כבל: אני מוריד את סעיף (6); "במקום בולט", זה בסדר.

אתי בנדלר: "במקום בולט ולא מוסתר על-ידי חפץ אחר"

אילנה מישר: אנחנו נמחק את זה, לפי בקשת הוועדה- -

איתן כבל: כבקשת השכל הישר.

אילנה מישר: אם נגלה שיש פה בעיה, נחזור לוועדה.

איתן כבל: אם תמצאו חנויות מכולת שיש בהן בעיה בגבהים- -

נאוה ענבר: חשיבות הגובה היא בגלל גובה העיניים, גובה קריא.

איתן כבל: אני יודע.

אתי בנדלר: לכן כתוב: "במקום בולט ולא מוסתר".

איתן כבל: לכתוב "במקום בולט" יותר טוב מבחינתי מאשר אם את כותבת 1.90 מטרים – 2.20 מטרים לאדם בגובהי, למשל.

איתן כבל: מעבר לצחוק, העניין הוא שלכל מקום יש החלל שמתאים לחנות מכולת שלו.

איתן כבל: אם את שואלת אותי למשל, בסופרמרקט שבו אני קונה, לפי סעיף (6) הוא כבר בהגדרה.

איתן כבל: זה צריך להיות בנקודת המבט של העין.

איתן כבל: אני מוריד את סעיף (6).

איתן כבל: אברהם בירנבאום ---

לאה ורון: חזקה על יצרני הסיגריות ויבואני השלטים האלה שהם ידאגו לשלטים האלה.

איתן כבל: יש להם גם אינטרס.

עמוס האוזנר: אדוני היושב ראש, אני יודע שנושא האלכוהול עבר בוועדה אחרת, אז האם לא היה יותר הגיוני שזה יהיה בסמכות אחרת?

איתן כבל: נכון.

איתן כבל: את זה אמרתי כל הזמן, אנחנו לא ממציאים את הגלגל.

איתן כבל: זו האמת.

לאה ורון: היא לא הקריאה את סעיף התחילה.

איתן כבל: היא הקריאה.

אתי בנדלר: לגבי תחולת החוק חודש מיום פרסומו, האם יש כבר שלטים כאלה כך שחודש יספיק לרכישה?

איתן כבל: זו שאלה רצינית וחשובה.

איתן כבל: אני לא חושב שזה "מיום פרסומן", אני צריך לתת זמן של כמה חודשים כזמן סביר.

נאוה ענבר: מכינים שלט בשעתיים.

איתן כבל: זה לא העניין של שעתיים.

איתן כבל: את יודעת כמה דברים יש לנו לעשות שלוקחים 5 דקות, ואנחנו לא עושים אותם?

נאוה ענבר: אבל יש קנס כספי, אז ישימו את זה בראש סדר העדיפויות.

איתן כבל: 56 שנה לא הייתה התקנה הזאת; אם זה ייקח עוד 3 חודשים אני מבטיח לך שדבר לא יקרה.

עמוס האוזנר: הבעיה היא שהחוק כבר בתוקף.

חנה פלג: החוק נכנס לתוקף כבר ב- 22 בנובמבר, ורע מאוד שאין שלטים.

חנה פלג: זו הסיבה שחשבנו שצריך להזדרז.

אתי בנדלר: זה היה נתון לאישור הוועדה.

אתי בנדלר: ב- 17 בנובמבר זה נשלח, וזה נכנס לתוקף ב- 22 בנובמבר.

אתי בנדלר: אני רוצה לומר משהו לגבי עלויות, ואם אני טועה – תקנו אותי.

אתי בנדלר: יש לי הרגשה שכשתהיה חובה כזאת שתפורסם יהיו בעלי עסק נבונים שיכינו מלאי כזה ויפרסמו את זה, ואז המחיר של זה יהיה גם הרבה יותר נמוך מאשר אם עכשיו נכפה על בעלי עסקים בלחץ לרוץ ולרכוש ושיעשו להם את זה לפי הזמנה.

אתי בנדלר: כשזה יהיה יותר זול זה גם ייכנס חלק יותר.

איתן כבל: עורכת הדין מישר, חוקים או תקנות לא נעשים כדי שיהיה לידם V.

איתן כבל: אנחנו יושבים במסגרת הזאת ונדמה לנו שאנחנו מעבירים חקיקה כדי להגיד "עשינו את זה".

איתן כבל: לוחות הזמנים הם לא באשמת הוועדה, ואני לא אומר שום דבר בעניין הזה, אלא קובע עובדה.

איתן כבל: יחד עם זאת, אני מוכן שלוחות הזמנים יהיו כאלה כי החוק כבר נכנס לתוקף, אבל צריך לדעת שהפקחים לא יתחילו לפקוד בשבוע הבא את בתי המכולת.

איתן כבל: אני מצפה שהשכל הישר יופעל כאן, ויינתן גם זמן להתארגנות של אותם בעלי עניין שיארגנו את המלאים, כפי שאמרה היועצת המשפטית.

איתן כבל: זאת כוונתי.

אילנה מישר: מקובל עליי, אבל לא הבנתי איזה מועד מבקשים.

איתן כבל: אני חושב שחודשיים זה זמן מספיק.

איתן כבל: אם מישהו יגיד בעוד חודשיים שהוא לא הספיק, זה לא מוצדק.

לאה ורון: אני מבקשת לתקן את המועד: התקנות הגיעו לוועדה ב- 5 בדצמבר, לא בנובמבר.

אילנה מישר: אנחנו שלחנו את התקנות לוועדה די מזמן.

איתן כבל: איך זה יובא לידיעת כלל הציבור?

אילנה מישר: התקנות רשומות, ואני מתארת לעצמי שעם הפרסום משרד הבריאות ייצא בהודעה לתקשורת.

איתן כבל: אני חושב שצריך לפרסם לא הודעה לעיתונות, אלא מודעה.

איתן אביבי: אני מציע שהביקורת הראשונה תהיה התראה ולא קנס.

איתן אביבי: שלא ירוצו לקנסות.

אתי בנדלר: זה עניין של הפעלה, תפנה ליועץ המשפטי של הממשלה.

איתן כבל: זה עניין של שיקול הדעת שדיברנו עליו.

איתן כבל: זה קשה, אבל אנחנו מצפים ששיקול הדעת יהיה סביר.

עמוס האוזנר: לא הפקחים שלהם יהפכו- -

איתן כבל: לא משנה, אני מניח שהמערכת הממשלתית לא עובדת ב"שגר ושכח".

איתן כבל: זה לא שהיא מסיימת את הפרויקט שלה ואחריה המבול.

איתן כבל: כך אני מקווה.

איתן כבל: תודה רבה לכם.